કડોદરા જીઆઈડીસીનું લોકઅપ મધરાતે તોડીને હત્યા કેસમાં આરોપી એવા બે સાઢુભાઈ ફરાર થઇ ગયા હતા. પોલીસ માટે નાલોશી ભરી આ ઘટનામાં ગમે ત્યાંથી આરોપી પકડી લાવવાના આદેશ સિનિયર અધિકારીઓએ કડક શબ્દોમાં આપ્યા હતા. કડોદરાના સિનિયર પી.એસ.આઈ. વી.આર મલ્હોત્રા પણ મહામહેનતે પકડાયેલા આરોપીઓ પોતાની આબરૂ દાવ પર લગાવી જાય તે વાત સાંખી લેવા માંગતા નહોતા. તેમને પરોઢિયે ચાર વાગ્યે ઘટનાની જાણ થઇ અને તપાસ શરૂ કરી. શેરડીના ખેતરથી શરૂ થયેલી શોધખોળ નહીં ભાગેલા એક જાડીયા આરોપીની પુછપરછ સુધી પહોંચી. ભારે શરીરના કારણે નહીં ભાગી શકેલા આ આરોપીએ તેના બે સાથીદારો પત્નીને મળવા જવાનું કહીને ગયા હોવાનું કબુલ્યું. બીજી તરફ પોલીસે પિયરમાં ગયેલી પત્નીઓના ઘરનું સરનામુ શોધી કાઢ્યું અને ભાગેલા આરોપીઓને ભાવનગરની ચેકપોસ્ટ પર જ પકડી પાડ્યા. આ ઓપરેશન કડોદરા જીઆઇડીસી અને ભાવનગર પોલીસે સંયુક્ત રીતે પાર પાડ્યું હતુ.